'સાચું કહું તો મેં કશું વિચાર્યું નથી.' એ ચારેયની સામે જોઇને વિભાકરે સ્પષ્ટતા કરી. 'દોઢ કરોડ રૂપિયા પડાવવા માટે બહેન- બનેવી પપ્પાને બાટલામાં ઉતારવાનો પ્લાન બનાવે છે એવું તમે કહ્યું એટલે તરત નક્કી કરી નાખ્યું કે આવી ચાલબાજી ચાલવા ના દેવાય. એમને અટકાવવા કે પપ્પાને સમજાવવા એ બે વિકલ્પ છે. શાલુદીદી અને સુભાષકુમારને રોકવા હોય તો કઇ રીતે રોકવા? પપ્પાને સાચી હકીકતનું ભાન કરાવીને પૈસા ના આપે એ માટે સમજાવવા કઇ રીતે? આ બંનેમાંથી એકેય વિકલ્પ વિશે કંઇ જ વિચાર્યું નથી.' એના અવાજમાં આત્મવિશ્વાસનો રણકાર ઉમેરાયો. 'એ છતાં ખાતરી આપું છું કે આ કામ કરી બતાવીશ. પપ્પા એમને પૈસા નહીં આપે એ મારી ગેરંટી.' એણે મનોમન ગણતરી કરી. 'એ લોકો શનિવારે પપ્પાને મળવાને છે. ત્યાં સુધીનો સમય આપણા હાથમાં છે એટલે થોડીક મથામણ કરીશ તો રસ્તો જડી જશે.'